Bjørn Brandenborg (S), 2025-12-16:
Lovforslaget er jo en central del af aftalen om en ny strafreform og kriminalforsorgens økonomi.
Det er både en stor, men også en rigtig, rigtig god lovpakke, så derfor vil jeg også forsøge at holde mig til, hvad jeg synes er nogle af de rigtig, rigtig gode og vigtige initiativer, som vi vedtager med den her aftale.
Grundlæggende handler det jo om retfærdighed.
Det handler om tryghed, og så handler det om sikkerhed.
Det handler om at sørge for, at der er frihed til at kunne gå hjem om aftenen uden frygt, at man kan sende sine børn i skole uden uro i maven, og at kunne leve sit liv uden at blive udsat for vold, overgreb og trusler.
Når mennesker bliver udsat for vold eller for et overgreb, rammer det dem dybt personligt.
Det rammer mange af deres pårørende, det ødelægger liv, men det rammer også sammenhængskraften i vores samfund.
Derfor handler det her lovforslag også om, at ofrene skal opleve, at retssystemet står på deres side, og at der følger en mærkbar konsekvens for gerningsmændene.
Det er retfærdighed, og det handler om ofrene.
Derfor er noget af det første, lovforslaget indeholder, at vi kommer til at skærpe straffene markant for nogle af de mest alvorlige forbrydelser, bl.a. for voldtægt, trusler om vold, grov vold og særdeles grov vold, og vi skærper straffen for vidnetrusler, så de borgere, der står frem og vidner i sager, også kan stå stærkere.
Det skal i fremtiden være sådan, at straffen i højere grad står mål med den forbrydelse, man har begået.
Vi vil ikke længere finde os i, at voldsmænd skaber utryghed i vores gader, i nattelivet og i vores hjem.
Vi vil heller ikke acceptere, at mennesker, der hjælper med at opklare kriminalitet, bliver truet til tavshed.
Vi tager fat om vanvidskørsel og vanvidsbilisme og den særlig hensynsløse kørsel, hvor uskyldige betaler prisen.
Med forslaget får vi også en ny bestemmelse om trafikdrab og en skærpelse af straffen for vanvidskørsel, så det også i højere grad afspejler alvoren.
Strafskærpelser er en del af vores aftale; noget andet er jo også at se på at skabe mere forebyggelse, for jeg tror, at vi alle sammen har det udgangspunkt, at de folk, der går ind i fængslerne, også gerne skulle komme ud på den anden side og være bedre mennesker og helst ikke skal vise sig igen.
Derfor indeholder lovforslaget også flere forskellige initiativer, bl.a. alternative afsoningsformer, bedre jobmuligheder, som skal give folk en reel chance for at komme videre i en hverdag med struktur, ansvar og retning.
Samlet set indeholder det her lovforslag rigtig, rigtig mange forskellige ting.
Der er også mange ting i den her aftale, som ikke er en del af lovforslaget, men som også er vigtige.
Det handler om kapacitet, og det handler om at sørge for, at de mennesker, der arbejder i vores kriminalforsorg med at passe på de indsatte, som har forbrudt sig mod vores samfunds regler, også bliver passet på, mens de gør det.
Det handler om mere tryghed, om større konsekvenser ved grov kriminalitet, bedre beskyttelse og om et system, der også har blik for, at færre skal tilbage i kriminalitet.
Alt i alt er det et rigtig, rigtig godt lovforslag, hvor vi sætter ofrene først, og det synes jeg i virkeligheden er det, der klæder os allerbedst med den her aftale.
Tak for ordet.